**Govor dr. Anice Mikuš Kos ob 77. obletnici osvoboditve koncentracijskega taborišča pod Ljubeljem, 11. junija 2022**

Dragi ljudje, dragi prijatelji, tovarišice in tovariši, dragi vsi, ki dobro mislite in si boste prizadevali, da se veliko zlo ne ponovi.

Na tem mestu mi je nelagodno nasloviti vas z gospe in gospodje. Tu je z nami človek v dobrem in v zlu, v trpljenju in krutosti, v solidarnosti in razčlovečenosti. Nadimki, ki mu določajo položaj v družbi, mesto na socialni lestvici so odveč. Smo v enem izmed mnogih prostorov – koncentracijskih taborišč, kjer so krutost, nečlovečnost dosegli najvišjo raven in največje razsežnosti v sodobni zgodovini človeškega rodu. Mi smo danes tukaj, da se poklonimo žrtvam in da obudimo spomin nanje in na dogajanja, ki so privedla do tega, da se je zlo razširilo, mučilo in pobilo milijone in milijone ljudi, da je zlo postalo pravilo, uradna, javno razglašena državna norma vedenja. Tukaj smo se zbrali tudi zato, ker želimo preprečiti, da bi se ponovilo.

Moj nagovor ni politični govor, tako sem mislila, morda pa tudi je. Govorim kot človek, ki ga globoko prizadeva trpljenje stotin ljudi, ki so kot sužnji delali na tem prostoru, milijonov, ki so umirali v koncentracijskih taboriščih, tudi kot oseba kateri so v nekih drugih taboriščih v času druge svetovne vojne pobili 36 sorodnikov Judov in sorodnico katoličanko. Tu sem kot človek, ki se odziva na veliko zlo in svariti pred razraščanjem zla v socialnem tkivu sedanjega časa, poziva k dejavnemu uporu zoper tkalce zla, ki vpletajo med nas niti poniževanja, sovraštva do različnih, drugače mislečih.

Veliko razmišljam o dobrem in o zlu. Vsi ljudje nosimo v sebi eno in drugo v različnem obsegu. Toda kaj se bo izrazilo, kaj bo vodilo našega odzivanja. vedenja, mišljenja in pogleda na svet je v veliki meri odvisno od etosa, moralnega vzdušja, odnosa do človečnosti, do človeka katere uveljavljajo oblastniki, ki imajo moč vplivanja, delovanja in odločanja. Zlo je kot bolezen, ki jo namenoma nekdo širi, da bi okužil čim večje število ljudi.

 J'accuse - obtožujem tiste, ki so širili, ki širijo zlo, ki so izvajali, ki izvajajo zlo in nečlovečnost in pozivam vse ljudi, da se mu uprejo. To lahko storimo na različne načine – preprečimo, da nam ne zavladajo pridigarji sovražnosti in nasilja, opozarjamo na krivice, ki se dogajajo v naših življenjskih prostorih, se odzovemo na majhne grde reči, ki se dogajajo v našem vsakdanu. Žal je zlo tako kot dobro lastno človeški vrsti. Imamo pa možnosti, da zaznamo njegove zametke, preprečujemo širjenje. Toda brez naše čuječnosti in dejavnosti, se lahko razraste. Skrb za človečnost in preprečevanje nečlovečnosti bi morali pojmovati enako kot skrb za naše osebno zdravje in preprečevanje osebnega obolevanja. Navsezadnje smo mi – posamezniki tisti, ki tvorimo socialno tvorbo človeškega rodu, svojih skupnosti, svojih držav. Mi smo del skupnosti in skupnost je del nas, naš socialni jaz. Od etičnega zdravja skupnosti je odvisna usoda skupnosti in usoda vsakega posameznega člana skupnosti.

Veliko slišimo o tem, kako je sodobni človek bogatega sveta sebičen, usmerjen le v svojo lastno dobrobit in dobrobit svojih najbližjih. In res je takšna vrednostna naravnanost vodilo neoliberalnega družbenega sistema. Toda, četudi je to uveljavljena sistemska doktrina, še ni uspela okužiti večine ljudi. Dobro obstaja, četudi manj javno, manj v ospredju, včasih celo lahko bi rekli subverzivno. Človečnost je še vedno vsaj po pojem mnenju prevladujoča vrednota in dobrina. Žal, da smo zgolj sami dobri, radodarni, solidarnostni, pripravljeni pomagati sočloveku očitno ne zadošča v sodobnem svetu. Potrebna je proaktivna javna drža – jasna in glasna opredelitev glede tega kaj je in kaj ni sprejemljivo, potrebno je delovanje za preprečevanje krivic in nasilja.

Lahko še toliko govorimo, da je zlo v vsaki obliki nedopustno, se to še dogaja in se bo žal še dogajalo. Vendar bi rada opozorila na to, da je zlo kot deviantnost posameznika ali majhne skupine vendarle različno od zla, ki je uradna doktrina in uzakonjena praksa neke države ali skupnosti, denimo nacističnih držav ali Islamske psevdo države ISIS. Proti zlu, ki je osnova delovanja skupnosti ali države se je mnogo težje boriti kot zoper individualno zlo ali zlo, katerega izvaja majhna skupina. Preprečevanje legitimiranega in uzakonjenega zla je osnova za to, da se Ljubeljsko koncentracijsko taborišče in Mauthausen ne bosta ponovila.

Demokracija je krasna družbena ureditev, toda v njej je veliko pasti. Med njimi tudi ta, da v imenu strpnosti, odprtih možnosti za vse – tudi za tiste, ki namenoma gojijo sovraštvo med ljudmi, spregledamo, se ne odzovemo na grozečo nevarnost. Ali pa se preprosto ne odzovemo, ker naivno mislimo, da nam demokracija zagotavlja varnost pred družbenimi dogajanji, ki vodijo v množično trpljenje.

V zadnjih letih smo veliko govorili o spravi. Ne, ne morem se spraviti z zlom, ne morem se spraviti s tistimi, ki so na zakonit način pobili moje sorodnike in milijone soljudi.

Do njihovih otrok in vnukov ne gojim slabih čustev, tudi ne do tistih, ki so drugače misleči. Z njimi se nimam kaj spraviti, saj nisem bila v sporu, v jezi, v sovraštvu. Želim živeti z njimi v dobrem sožitju. Kar pa zadeva tiste, ki so vodili taborišči na Ljubelju in vsa druga taborišča, se pridružujem umetniku, ki je oblikoval spomenik in obtožujem . J'accuse. K človeškosti sodi tudi to, da si vsaj do neke mere odgovoren za svoja dejanja.

Ne bi rada nastopala kot znanilka možnih slabih dogajanja. Toda nepredstavljivo, tisto za kar mislimo, da je v demokratičnem in svobodnem svetu nemogoče, da se po drugi svetovni vojni, kot smo govorili tisti, ki smo jo doživeli in preživeli »nikoli več ne bo ponovilo«, se dogaja v svetu, tudi tukaj pri nas. Zgodile so se zadnje balkanske vojne, dogaja se vojna v Ukrajini. Priča smo zametkom neonacizma v evropskih državah. Demokracija, dokumenti o človekovih pravicah in pravni državi nas ne odvezujejo niti individualne niti skupne zaščite pred boleznimi skupnosti in družb, katerih glavne sestavine so sovražnost, nasilje, nečlovečnost .

Naj zaključim bolj optimistično. Očitno imajo ljudje, vsaj velika večina ljudi v Sloveniji moralni kompas, zdravorazumsko presojo glede tega kateri tokovi so nevarni in se jim treba upreti. Tako kot so se znali tudi upreti okupatorju v drugi svetovni vojni in ustvarjalcem tega taborišča in stotin drugih taborišč.

Pravijo, da lažje sprejmeš smrt, nesrečo, če je osmišljena, če nečemu služi. Težko je osmisliti trpljenje delavcev, ki so gradili predor, smrt milijonov ljudi v koncentracijskih taboriščih. Toda nam, ki smo tukaj lahko grozote koncentracijskih taborišč služijo kot podstat za čuječnost in hitri odziv na tokove in dogajanja, ki lahko privedejo do ponovnega množičnega trpljenja.

Globok poklon žrtvam nacizma in tistim, ki so se uprli okupatorju in nacizmu.